ITEL วอลุ่มแน่น-บวก 4% ย้ำรายได้ปีนี้พุ่ง 2.8 พันลบ. หลังตุนแบ็กล็อกล้น! แนะซื้อเป้า 5 บ.
ITEL วอลุ่มแน่น-บวก 4% ย้ำรายได้ปีนี้พุ่ง 2.8 พันลบ. หลังตุนแบ็กล็อกล้น! แนะซื้อเป้า 5 บ.
28 เม.ย. 2564

ผู้สื่อข่าวรายงานว่า ราคาหุ้นบริษัท อินเตอร์ลิ้งค์ เทเลคอม จำกัด (มหาชน)  หรือ ITEL ณ เวลา 11.35 น. อยู่ที่ระดับ 4.02 บาท บวก 0.14 บาท หรือ 3.61% ด้วยมูลค่าซื้อขาย 217.38 ล้านบาท

โดยก่อนหน้านี้นายณัฐนัย อนันตรัมพร ประธานเจ้าหน้าที่บริหาร บริษัท อินเตอร์ลิ้งค์ เทเลคอม จำกัด (มหาชน) หรือ ITEL เปิดเผยว่า บริษัทยังคงเป้าหมายรายได้ปี 2564 ไว้ที่ 2,800 ล้านบาท จากปี 2563 ที่มีรายได้อยู่ที่ 2,058.89 ล้านบาท เนื่องจากบริษัทมีงานในมือรอรับรู้รายได้ (Backlog) สิ้นปี 2563 อยู่ที่ 3,815.90 ล้านบาท แบ่งเป็นธุรกิจให้บริการโครงข่ายวงจรสื่อสารข้อมูลความเร็วสูง (ดาต้า เซอร์วิส) จำนวน 2,946.28 ล้านบาท ธุรกิจให้บริการติดตั้งโครงข่ายโทรคมนาคม จำนวน 659.76 ล้านบาท และธุรกิจให้บริการดาต้า เซ็นเตอร์ จำนวน 209.86 ล้านบาท
โดย Backlog ดังกล่าว จะรับรู้รายได้ในปี 2564 อยู่ที่ 1,663.43 ล้านบาท แบ่งเป็นธุรกิจดาต้า เซอร์วิส จำนวน 1,027 ล้านบาท ธุรกิจให้บริการติดตั้งโครงข่ายโทรคมนาคม จำนวน 570.65 ล้านบาท และธุรกิจให้บริการดาต้า เซ็นเตอร์ จำนวน 65.77 ล้านบาท ส่วนที่เหลือทยอยรับรู้รายได้ในปี 2565 จำนวน 775.22 ล้านบาท ปี 2566 จำนวน 608.94 ล้านบาท และปี 2567 จำนวน 768.32 ล้านบาท
นอกจากนี้ ในปี 2564 บริษัทมีแผนเข้าประมูลจำนวนมาก อาทิ โครงการบริการของโครงการอินเทอร์เน็ตความเร็วสูงพื้นที่ชายขอบ (USO Phase 1) ในส่วนของบริษัท ทีโอที จำกัด (มหาชน) หรือ TOT ที่จะนำมาประมูลใหม่ มูลค่าประมาณ 1,800-1,900 ล้านบาท และโครงการคอร์สเรียนออนไลน์ ของสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) มูลค่าประมาณ 2,000 ล้านบาท โดยทั้ง 2 โครงการ ขอบเขตงาน (TOR) มีความชัดเจนแล้ว รอทำประชาพิจารณ์ และดำเนินการ คาดว่าจะเปิดประมูลได้ในเดือน เม.ย.-พ.ค. 2564 คาดว่าจะมีโอกาสได้งานกว่า 2,000 ล้านบาท ก็จะเป็นอีกปัจจัยหนึ่งที่จะผลักดันรายได้ของบริษัท
ทั้งนี้ ในปี 2564 บริษัทยังเดินหน้าสู่ยุค New Normal รุก New S-Curve ที่เป็นการให้บริการด้าน Internet of Things (IoT) และ Big Data การสร้างความแตกต่างที่เหนือกว่าคู่แข่งขันด้วยการให้บริการผ่านโครงข่ายใยแก้วนำแสงทั้งเส้นทาง (End to End Fiber Optic) การวิเคราะห์พฤติกรรมของลูกค้าบนโลกดิจิทัลอยู่เสมอเพื่อให้บริการตามความต้องการของผู้ใช้บริการ (Customization) และการสร้างประสบการณ์รูปแบบใหม่ให้ลูกค้ารู้สึกประทับใจ ด้วยการดูแลหลังการขาย โดยทีมวิศวกรผู้เชี่ยวชาญ 100% ซึ่งจะทำให้เกิดประสิทธิภาพในการทำงานและสามารถลดค่าใช้จ่ายในการดำเนินธุรกิจได้ คาดว่าจะเห็นความชัดเจนในช่วงปลายเดือน มี.ค. 2564 หรือต้นเดือน เม.ย. 2564
บล.ฟินันเซีย ไซรัส ระบุในบทวิเคราะห์(1 เม.ย.64) ว่า บริษัท อินเตอร์ลิ้งค์ เทเลคอม จำกัด (มหาชน) หรือ ITEL แนะนำ “ซื้อ” ราคาเป้าหมาย 5 บาท (ไม่รวม Dilution จากวอร์แรนท์) แนวโน้มกำไรไตรมาส 1/2564 เร่งตัวขึ้นจากงานบางส่วนที่เลื่อนการส่งมอบจากไตรมาส 4/2564 มาปีนี้ คาดกำไรปกติปี 2564 โตแรง 56% เทียบช่วงเดียวกันของปีก่อน
โดย Backlog ในมืออยู่ที่ 3.8 พันลบ.และมีโอกาสได้งานเพิ่มโดยเฉพาะโครงการต่อยอด USO ส่วน 5G และ WFH เป็นบวกต่อทุกธุรกิจของ ITEL ทั้งการติดตั้งโครงข่าย บริการ Data Services และ Data Center นอกจากนี้ มีแผนตั้งกอง REIT คาดชัดเจนในครึ่งหลังปี 2564